ફિલ્મની વાર્તા એક નાનકડા ગામમાં પાંગરતા નંદૂ (સુનીલ દત્ત) અને કમલી (નંદા) ના પ્રેમની છે. આપણને પણ એ જમાનો કેમ ભુલાય જ્યારે ગામની સાંકડી કાદવ-કીચડવાળી ગલીઓમાં ટાંગા ચાલતા અને જમવામાં ગોળ – રોટલી ન ભાવે તો મા એક આનો આપીને વાટકીમાં બજારમાંથી દહીં લઇ આવવાનું કહેતી. મામાને ઘેર રહેવા આવેલી નાનકડી કમલી નંદૂનો અછડતો પ્રેમાળ પરિચય પામી પોતાને ગામ જતી રહે છે અને પાછી યુવાન વયે મામાને ત્યાં આવે ત્યારે નંદૂ જુવાન મુશ્ટંડો થઈ ચૂક્યો હોય છે પણ પ્રકૃતિ એ જ રમતિયાળ અને શરારતી. બચપણના દિવસોની સ્મૃતિઓ યુવાનીના નાજુક પ્રેમમાં પરિણમે છે.